**Metecno Oy** on suomalainen teollisuuden erikoiskone- ja työstökonevalmistaja, joka toimii Nokian Kolmenkulman uudella yritysalueella.

Yritys keskittyy liiketoiminnassaan suunnittelemaan ja valmistamaan etenkin vaativat, räätälöidyt CNC-työstökoneet, joita yritykset eivät löydä mistään muualta valmiina.

Historia
--------

Metecno Oy on suomalainen perheyritys, joka perustettiin vuonna 2008 ja joka palvelee pääasiassa kotimaista valmistavaa teollisuutta. Yrityksen toiminta käynnistyi aikoinaan Hämeenkyrössä ja vuodesta 2019 alkaen yrityksen toimitilat ovat sijainneet Nokialla.

Vuosien saatossa yrityksen tilausten ja siten henkilöstön määrä on kasvanut, ja nykyään suuryrityksiäkin palveleva Metecno työllistää 13 henkilöä.

Organisaatio
------------

Tänä päivänä Metecno on yksi harvoista CNC-metallintyöstökoneita valmistavista suomalaisyrityksistä ja kasvava PK-yritys. Se ansaitsi kolmen viime vuoden hyvien talouden tunnuslukujensa ansiosta Kauppalehden Kasvaja 2023 -sertifikaatin.

Metecnon asiakaskunta koostuu monen eri toimialan yrityksistä. Metecno on tuottanut ratkaisuja muun muassa ydin-, metalli-, kumi-, kaivos- ja ruokateollisuudelle.

Metecnon tunnetuimpia asiakasyrityksiä ovat muun muassa Posiva Oy ja Konecranes Oyj, Outokumpu Stainless Oy ja AGCO Power Oy sekä VTT.

Tuotekehitys
------------

Tuotekehitystyön osalta Metecno on ollut kehittämässä digitaalisen kaksosen soveltamista työstökoneessa ja siten suomalaista koneenrakennusta. Yritys on toteuttanut Suomen ensimmäisen Siemensin SINUMERIK ONE -ohjausjärjestelmällä tehdyn digitaalisen kaksosen MeteCNC®-työstökoneesta.

Merkittävimmät projektit
------------------------

#### Robotisoitu koneistusasema Onkaloon

Metecno ja ydinjätehuollon asiantuntija Posiva solmivat vuonna 2020 sopimuksen robotisoidun koneistusaseman toimituksesta maailman ensimmäiseen käytetyn ydinpolttoaineen kapselointilaitokseen Olkiluotoon. Koneistusasema koostuu robotin palvelemasta räätälöidystä CNC-ohjatusta työstökeskuksesta, jonka tehtävänä on varmistaa ONKALOon® loppusijoitettavien polttoainekapseleiden mitat ja pinnanlaatu.

Valmistuttuaan vuoden 2023 aikana tämä CNC-kone suorittaa laitoksessa vaativan koneistuksen, joka sisältää kaikkinensa kuusi erilaista työvaihetta ja kestää noin neljä tuntia. Loppusijoitusprosessin onnistumisen kannalta koneistusaseman tekemällä työllä on keskeinen merkitys.

#### Säteilyn kestävä CNC-jyrsin

Metecno oli jo tätä ennen toteuttanut toisen ainutlaatuisen CNC-ratkaisun Suomen ydinturvallisuuden kehittämiseksi. Teknologian tutkimuskeskus VTT tilasi Espoossa sijaitsevaan ydinturvallisuustaloon etäohjattavan CNC-jyrsimen, joka valmistui vuonna 2019. Tässä kuumakammioksi ristityssä paikassa säilytetään ja tutkitaan ydinreaktoreista otettuja materiaalinäytteitä. Nyt Metecnon CNC-erikoiskoneella voidaan talossa erimuotoiset kapselit jyrsiä auki ja tutkia niissä säilöttyjä koesauvoja. 

Hankkeen vaativuudesta kertoo, että Metecno joutui suunnittelemaan osan jyrsimen komponenteista itse, koska niitä ei ollut missään saatavilla valmiina. Tähän joukkoon kuului muun muassa 3D-tulostettuja osia. Lisäksi kone piti suunnitella palasista koottavaksi, koska kuumakammioon pääsi vain pienestä aukosta, missä kone kasattiin alusta uudelleen.

#### CNC-laserhitsauskone

Metecno on myös valmistanut tiettävästi ensimmäisen suomalaisvalmisteisen CNC-laserhitsauskoneen. Koneen avulla ulvilalainen teknologiayritys Hollmén on kyennyt vauhdittamaan kehitystä ainutlaatuisessa laserhitsaustekniikassaan, jota ei muualla maailmassa vielä osata.

Muut projektit
--------------

Syksyllä 2022 Metecno ja Fastems Oy Ab allekirjoittivat sopimuksen Fastemsin ja sen edeltäjän Valmet Factory Automationin valmistamien erikoistyöstökoneiden jälkimarkkinapalveluista. Valmet valmisti erikoistyöstökoneita 1970-luvulta lähtien eri teollisuudenaloille ja tätä perinnettä Fastems jatkoi aina vuoteen 2010 saakka. Yrityskaupan myötä Metecno pitää hallussaan näiden erikoistyöstökoneiden alkuperäisiä valmistuspiirustuksia ja jatkaa siten suomalaisen työstökonevalmistuksen perinteitä.

Vuosien 2022-2023 aikana Metecno on ollut mukana Green Foam -projektissa yritysrahoittajan roolissa. Tässä  vihreän siirtymän hankekokonaisuudessa kehitetään VTT:n johdolla materiaali- ja prosessiratkaisuja muun muassa pakkaus-, rakennus ja komponenttivalmistusaloille. Näillä ratkaisuilla tuetaan pirkanmaalaisten PK-yritysten uusiutumista kohti hiilineutraalia yhteiskuntaa.

Metecno on ollut mukana myös tunnetun tamperelaisen maamerkin uusimisessa, kun se toteutti Frenckellin kellojen automaation modernisoinnin vuonna 2017.

Lähteet
-------

1. 1 2 3 4 5  Metecno Oy *Kauppalehti*. Viitattu 8.8.2023.
2. ↑  Huippusijainti Kolmenkulman yritysalueella *businessnokia.fi*. Viitattu 9.8.2023.
3. ↑  Suomessakin hallitaan CNC-koneiden valmistus *Eurometalli*. Viitattu 9.8.2023.
4. ↑  Ville Kulmala: Eduskunnan tuorein senaattori on lähtenyt tutustumaan yrityskenttään urakalla – kahden nokialaisen Jarin tuumin on kierretty jo toistakymmentä firmaa *Yrittäjät.*. Viitattu 9.8.2023.
5. ↑  Satu Peltola: Nokialaisyritykseltä tehtiin merkittävä ja uniikki tilaus, joka tuo kaupunkiin myös muutaman uuden työpaikan: "Kone suunnitellaan ja rakennetaan Nokialla" *Nokian Uutiset*. Viitattu 22.8.2023.
6. ↑  Metecnon liiketoiminta kasvaa tunnustetusti *metecno.fi*. Viitattu 15.8.2023.
7. ↑  Special purpose machine manufacturer invests in Renishaw alignment system to expand its capabilities *renishaw.com*. Viitattu 23.8.2023.
8. ↑  Uutiset *metecno.fi*. Viitattu 15.8.2023.
9. ↑  Referenssit *metecno.fi*. Viitattu 15.8.2023.
10. 1 2  Päivi Lukka: Säteilyn kestävä ratkaisu *siemens.com*. Viitattu 9.8.2023.
11. ↑  Koe digitaalinen kaksonen Konepaja 2022 -messuilla! *metecno.fi*. Viitattu 16.8.2023.
12. ↑  Metecno Oy toimittaa robotisoidun koneistusaseman Posiva Oy:n kapselointilaitokseen *metecno.fi*. Viitattu 9.8.2023.
13. ↑  Ville Kulmala: Posivan koneistusasema saapuu Olkiluotoon huhtikuussa *posiva.fi*. Viitattu 9.8.2023.
14. ↑  Prometalli: CNC-laserhitsauskone suomalaiselta valmistajalta *Prometalli*. Viitattu 16.8.2023.
15. ↑  Anna-Mari Vuollet: Vihreä siirtymä vaatii tehokkaampia jäähdytysjärjestelmiä – Ulvilassa ainutlaatuista osaamista *yle.fi*. Viitattu 16.8.2023.
16. ↑  Metecno Oy ja Fastems Oy Ab sopimukseen Valmetin erikoistyöstökoneiden perinnön vaalimisesta *fastems.com*. Viitattu 21.8.2023.
17. ↑  Green Foam – kestävä Pirkanmaa *greenfoam.fi*. Viitattu 16.8.2023.
18. ↑  Marjo Rämö: Frenckellin kellot soittavat Elvistä! *tamperelainen.fi*. Viitattu 15.8.2023.

Aiheesta muualla
----------------

* Metecnon kotisivut